[pic] | KUMMISSJONI TAL-KOMUNITAJIET EWROPEJ |

Brussel 3.10.2008

KUMM(2008) 639 finali

KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI

dwar Rakkomandazzjoni tal-Kummissjoni dwar l-inklużjoni attiva tan-nies esklużi mis-suq tax-xogħol {SEC(2008)2589}{SEC(2008)2590}

KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI

dwar Rakkomandazzjoni tal-Kummissjoni dwar l-inklużjoni attiva tan-nies esklużi mis-suq tax-xogħol

1. Il-ġlieda kontra l-esklużjoni u l-faqar: Prijorità tal-UE

Il-ġlieda kontra l-esklużjoni soċjali u l-faqar hija fost il-prijoritajiet tal-Unjoni Ewropea, li l-ħidma tagħha f’dan il-qasam hija bbażata fuq l-Artikolu 137 tat-Trattat tal-KE. Fejn jidħlu d-drittijiet soċjali fundamentali, dan tal-aħħar jipprevedi li ‘l-Komunità għandha ssostni u tikkomplimenta l-attivitajiet tal-Istati Membri […] fl-integrazzjoni tal-persuni esklużi mis-suq tax-xogħol’. Żewġ rakkomandazzjonijiet tal-Kunsill[1] li jmorru lura għall-1992 jesprimu d-determinazzjoni tal-Istati Membri li jippromwovu d-dritt ta’ kulħadd għal riżorsi bażiċi u li jippreservaw il-kwalità tas-sistemi tagħhom ta’ protezzjoni soċjali. L-Istati Membri implimentaw dawn ir-Rakkomandazzjonijiet progressivament, u aktar riċenti bl-appoġġ tal-Metodu Miftuħ ta’ Koordinazzjoni (l-MMK Soċjali), dwar il-ħarsien soċjali u l-inklużjoni soċjali li huma marbuta mal-Istrateġija ta' Liżbona għall-impjiegi u t-tkabbir u l-Istrateġija Ewropea dwar ix-Xogħol (il-European Employment Strategy, l-EES).

Il-Linji Gwida tal-Istati Membri għall-politiki dwar ix-xogħol (p.e. il-Linja Gwida Integrata Nru 19) jenfasizzaw l-interazzjoni neċessarja bejn il-politiki dwar ix-xogħol, is-servizzi soċjali, il-ħarsien soċjali u s-sistemi fiskali bil-ħsieb, ukoll, li jimmobilizzaw dawk l-aktar imbiegħda mis-suq tax-xogħol u li huma tajbin għax-xogħol. Madankollu, ir-rati tal-faqar u ta’ qgħad fit-tul ma naqsux b’mod sinifikanti. Indikaturi negattivi oħrajn (p.e. in-numru ta' dawk li jitilqu mill-iskola kmieni u dawk li jgħixu f’familji bla xogħol) jikkonfermaw l-iżvilupp ta’ riskji soċjali ġodda marbuta ma’ bidliet fis-soċjetajiet tagħna, kif issottolinjat mill-inventarju dwar ir-realtà soċjali mmexxi mill-Kummissjoni fl-2007[2]. Minkejja l-progress li sar, il-politiki nazzjonali mhux dejjem irnexxielhom jidentifikaw kif l-aħjar iwieġbu għall-kumplessità dejjem tikber ta’ żvantaġġi multipli li jaffettwaw lil persuni vulnerabbli li huma l-aktar imbiegħda mis-suq tax-xogħol.

Ingħatat aktar attenzjoni fil-livell Komunitarju għat-tfassil u l-effikaċja tas-sistemi mħaddma fl-Istati Membri. Dan joħroġ partikolarment mir-Rapporti Konġunti dwar il-Ħarsien Soċjali u l-Inklużjoni Soċjali, l-Aġenda Soċjali tal-Kummissjoni għall-2005-10, iż-żewġ konsultazzjonijiet pubbliċi mnedija mill-Kummissjoni fl-2006 u l-2007[3], l-objettivi komuni dwar l-inklużjoni soċjali skont l-MMK adottati mill-Kunsill Ewropew tal-2005 (u kkonfermati fl-2008), il-konklużjonijiet tal-laqgħa tal-Kunsill tal-EPSCO f’Diċembru 2007, u x-xogħol sussegwenti fil-Kumitat tal-Ħarsien Soċjali[4]. Ta’ min jinnota wkoll l-impenn riċenti tal-imsieħba soċjali għan-negozjar ta’ ftehim awtonomu li jippromwovi l-integrazzjoni fl-intrapriżi ta’ dawk l-aktar imbiegħda mis-suq tax-xogħol.

Dan ix-xogħol kollu wassal għal konsensus wiesa’ li jikkonferma li l-Unjoni Ewropea tista’, u għandha, tagħti impetu ġdid lill-ġlieda kontra l-esklużjoni u l-faqar filwaqt li tirrispetta b’mod sħiħ is-sussidjarjetà. Ir-Rakkomandazzjoni tal-Kunsill tal-1992 dwar riżorsi suffiċjenti u assistenza soċjali fis-sistemi ta’ ħarsien soċjali għadha tgħodd, ladarba l-prinċipji stabbiliti hemmhekk ikunu implimentati aħjar u integrati aktar fi strateġija aktar komprensiva, b’mod li tinvolvi prinċipji komuni għal swieq ta’ xogħol inklużivi u aċċess għal servizzi ta’ kwalità li jindirizzaw is-sitwazzjoni speċjali ta’ dawk esklużi mis-soċjetà u s-suq tax-xogħol. Approċċ b’mod sħiħ li jinvolvi lill-atturi kollha kkonċernati, indikaturi u proċeduri ta’ sorveljanza u valutazzjoni aħjar għandhom jiżguraw li s-sinerġija bejn dawk it-tliet pilastri tipproduċi l-aqwa riżultati billi jiġu integrati fix-xogħol aktar minn dawk li attwalment jinsabu esklużi.

Bil-ħruġ ta’ Rakkomandazzjoni u ta’ din il-Komunikazzjoni li qed takkumpanjaha, il-Kummissjoni qed issaħħaħ id-dikjarazzjonijiet tagħha fil-bidu tat-tieni konsultazzjoni fl-2007, fil-Komunikazzjoni ta’ Lulju 2008 dwar Aġenda Soċjali mġedda u fil-Komunikazzjoni dwar it-tisħiħ tal-MMK Soċjali. Il-kunċett ta’ inklużjoni attiva li l-Kummissjoni qed tressaq hawn jaqbel perfettament mal-Istrateġija ta’ Liżbona u mal-approċċ integrat li din sostniet għall-Aġenda Soċjali mġedda, imsejjes fuq tliet prinċipji: opportunitajiet, aċċess u solidarjetà. Din il-Komunikazzjoni tikkumplimenta wkoll il-ħidma tal-Kummissjoni biex tippromwovi l-flessigurtà u biex twieġeb għall-iżviluppi demografiċi u għall-isfidi tal-globalizzazzjoni billi tiffaċilita t-tranżizzjonijiet għal kulħadd u timmobilita l-forzi tal-produzzjoni.

2. inklużjoni attiva: il-bżonn għal aktar miżuri

2.1. Il-kuntest soċjo-ekonomiku: il-persistenza tal-faqar u tan-nuqqas ta’ impjiegi u ż-żieda ta’ żvantaġġi multipli

Għal min jista’ jaħdem, li wieħed isib xogħol huwa l-aktar triq sikura kif wieħed joħroġ minn qagħda ta’ faqar. Iżda d-diffikultà għal uħud biex jaċċessaw dik it-triq tidher li ftit li xejn ċkienet bit-tkabbir ekonomiku u biż-żieda fix-xogħol. Il-qgħad fit-tul xorta jammonta għal 3 %. 16 % tal-popolazzjoni hija f'riskju ta' faqar (ara l-figura 1 fl-anness); b’wieħed minn kull ħamsa jgħix f'dar ta' standard baxx. Aktar inkwetanti minn hekk għall-ġejjieni, il-perċentwali ta’ tfal f’riskju ta’ faqar huwa madwar 19 % u l-perċentwali ta' dawk li joħorġu mill-iskola kmieni għadu għoli, madwar 15 %. Il-perċentwali ta’ individwi li jgħixu f’familji bla xogħol baqa’ stabbli, madwar 10 % bejn is-sena 2000 u l-2005, qabel ma waqa’ b’punt perċentwali wieħed minn hemm ’il quddiem, bi kważi ebda tnaqqis (0.3 punti perċentwali) fin-numru ta’ familji bla xogħol bit-tfal.

Id-diffikultajiet u l-ostakli li għandhom quddiemhom dawk f’riskju ta’ faqar qegħdin dejjem jiżdiedu: f’dawn l-aħħar snin feġġew sfidi soċjali ġodda, marbuta mat-tranżizzjoni għal ekonomija postindustrijali, il-globalizzazzjoni, il-bidla demografika u xejriet soċjali bħal individwalizzazzjoni akbar. Ir-realtà tal-faqar u tal-esklużjoni soċjali saret dejjem aktar kumplessa: l-iżvantaġġi multipli u l-għaks, imlaqqgħin minn fatturi ta’ riskju varji bħan-nuqqas ta’ riżorsi bażiċi, problemi tal-familja, nuqqas ta’ abbiltà għat-tagħlim u ta’ ħiliet diġitali, saħħa prekarja, djar inadegwati u maqtugħin, esklużjoni mis-soċjetà tal-informazzjoni, u nuqqas ta’ sostenn soċjali, f’ċerti każi magħmula agħar minħabba diskriminazzjoni etnika.

2.2. L-adegwatezza u l-kopertura ta’ skemi ta’ dħul minimu għad iridu jitjiebu

Skemi ta’ Dħul Minimu (DM), bla ebda dubju, kellhom effett pożittiv fuq it-tnaqqis tal-faqar, għalkemm fil-każ ta’ bosta Stati Membri dan kien ftit li xejn. Iċ-ċifri juru li t-trasferimenti soċjali ġeneralment għandhom impatt sinifikanti fit-tnaqqis tar-rata tal-faqar, b'medja ta' rata ta' riskju ta' qabel it-trasferiment ta' 26 %, imqabbla mar-rata ta' wara t-trasferiment ta' 16 % (Ara l-figura 2 fl-anness).

Jissuġġerixxu wkoll li l-ħarsien soċjali f’pajjiżi mingħajr skemi stabbiliti ta’ DM, bħall-Greċja u l-Italja, għandu kapaċità aktar limitata f’termini ta’ tnaqqis tal-faqar. Dawn il-fatti jindikaw ir-rilevanza kontinwa tar-Rakkomandazzjoni tal-Kunsill tal-1992, u li l-implimentazzjoni tagħha teħtieġ titjieb.

F’bosta Stati Membri, u għall-parti l-kbira ta’ tipi ta’ familja, l-assistenza soċjali weħidha mhix biżżejjed biex toħroġ lill-benefiċjarji mill-faqar. Kif inhu muri fil-figura 3 fl-anness, ir-Renju Unit huwa l-uniku Stat Membru fejn, ladarba jitqiesu l-benefiċċji marbuta mad-djar, id-dħul nett ta’ min jirċievi l-assistenza soċjali fit-tipi kollha ta’ familja jaqbeż id-definizzjoni stabbilita mill-UE tal-limitu ta’ dawk f’riskju ta’ faqar, jiġifieri 60 % tad-dħul ta’ familja medjana. Huwa biss fid-Danimarka, l-Olanda, l-Iżvezja u l-Irlanda li l-familji ta’ perusna waħda li jirċievu assistenza soċjali jissuperaw il-livelli ta’ faqar. Fl-Istati Membri l-oħra kollha jinsabu ferm iktar ’l isfel.

L-effikaċja ta’ l-iskemi ta’ DM hija ddeterminata mhux biss mill-ammont ta’ benefiċċji imma wkoll mit-tfassil speċifiku u mid-dispożizzjonijiet ta’ għoti. Perċentwali sinifikanti ta’ dawk fil-mira ta’ dawn l-iskemi attwalment mhux bilfors jibbenefikaw minnhom, jew minħabba li ma jagħmlux talba għal dak li huma intitolati għalih jew minħabba xi raġuni oħra (nuqqas ta' eliġibbiltà, kalkolu żbaljat tal-ammonti, skadenzi tal-ħlas, multi u sospensjonijiet, u tnaqqis tal-benefiċċji biex jiġi rimborsat id-dejn).

L-estimi tar-rati ta' teħid ta’ assistenza soċjali fil-UK, FR, DE u NL ivarjaw minn 40 % sa 80 %[5]. Iżda l-medja tal-UE turi realtà ifqar: 18 % biss mill-popolazzjoni li mhix taħdem u li hi f’riskju ta’ faqar qiegħda tirċievi assistenza soċjali (anki jekk din iċ-ċifra trid tiġi kkwalifikata: din ma tqisx it-teħid ta’ tipi oħra ta’ benefiċċju[6]).

2.3. Hemm bżonn ta’ konsistenza aħjar ma’ politiki dwar is-suq tax-xogħol attiv u ta’ aċċess għal servizzi ta’ kwalità

Ir-Rakkomandazzjoni tal-Kunsill tal-1992 għamilha ċara li l-iskemi ta’ DM għandhom ikunu konsistenti ma’ inċentiv għax-xogħol. Barra minn hekk, sabiex wieħed jiġġieled il-faqar b’mod effettiv, dawn għandhom jiġu integrati fi strateġija usa’, b’mod li jkun żgurat li l-benefiċjarji għandhom aċċess għal appoġġ fit-taħriġ u l-impjieg u għal appoġġ soċjali li jsostnihom. L-evidenza turi li għad hemm nuqqasijiet kbar f’dawk it-tliet oqsma, għalkemm bosta Stati Membri jinsabu għaddejjin b’riformi strutturali sħaħ.

Ix-xogħol xorta waħda mhux dejjem iħallas

It-tfassil ta’ sistemi fiskali u ta’ benefiċċji għadu jiġġenera diżinċentivi sinifikanti kontra li xi partijiet mis-suq tax-xogħol jidħlu f’dan is-suq, bħalma huma dawk b’ħiliet baxxi bi prospetti baxxi ta’ tagħlim. Xi Stati Membri diġà qed jimplimentaw riformi biex jagħmlu x-xogħol aktar attraenti mill-assistenza, iżda għad fadal ħafna x’isir.

Sejbiet riċenti mill-OECD juru li dħul ieħor (imqabbel mal-benefiċċji tal-qgħad) li persuna bla xogħol tista' tieħu meta tieħu impjieg ġdid huwa konsiderevolment imnaqqas b'rata fiskali effettiva medja (AETR) ta’ ’il fuq minn 60 % fi kważi l-pajjiżi kollha fit-tipi kollha ta’ familja li ġew eżaminati (Ara t-tabella 1 fl-anness). Dan hu dovut għall-fatt li meta n-nies jibdew jaħdmu, dawn mhux biss iridu jħallsu t-taxxi fuq il-pagi tagħhom imma jitilfu wkoll il-benefiċċji li kienu intitolati għalihom qabel. Dan l-ispeċi ta’ diżinċentiv għax-xogħol huwa indirizzat minn żviluppi riċenti fil-politika fl-iskemi ta’ DM, p.e. billi jiġi kkumbinat appoġġ adegwat għal min ma għandux xogħol ma’ dak għal min għandu, bħalma hu l-kreditu fuq it-taxxa ta’ familji li jaħdmu (il-working families' tax credit, WFTC) tar-Renju Unit u l-adozzjoni ppjanata ta’ revenu de solidarité active (RSA) ta’ Franza.

In-nies l-aktar esklużi mix-xogħol jeħtieġu aktar toroq personalizzati għax-xogħol

In-nies li ma għandhomx kapaċitajiet bażiċi ta’ tagħlim jew li jgħaddu minn żmien twil ta’ qgħad ma jibbenefikawx faċilment minn taħriġ standard jew politiki ta’ riabilitazzjoni. Barra minn hekk, ladarba jsibu xogħol, dawn ikunu għadhom f’pożizzjoni vulnerabbli fl-assenza ta’ ambjent ta’ appoġġ. L-istudji dwar it-tranżazzjonijiet mill-qgħad għax-xogħol, inklużi l-kuntratti b’terminu fiss, juru li hemm numru sostanzjali ta’ persuni fl-età tax-xogħol li jibqgħu bla xogħol u li r-riskju tagħhom li ma jsibux xogħol jiżdied mal-età[7].

Biex jindirizzaw din il-kwistjoni, xi Stati Membri (p.e. l-Olanda) se jibdew ifasslu mill-ġdid il-politiki tagħhom ta’ riintegrazzjoni u riabilitazzjoni. Oħrajn qegħdin jiżviluppaw politiki li jimmiraw lejn żieda ta’ ħaddiema biex jilħqu lil dawk l-aktar esklużi permezz ta’ strumenti bħalma huwa s-self mikro jew inċentivi għall-ekonomija soċjali. Innovazzjonijiet utli bħal dawn b’mod ġenerali jeħtieġu l-għoti ta’ servizz integrat.

Appoġġ soċjali ta’ sostenn: ħolqa assenti

L-assenza ta’ servizz affordabbli għall-indukrar tat-tfal huwa eżempju ċar tal-ostakli li jaffaċċjaw uħud minn dawk l-aktar esklużi mix-xogħol, speċjalment ġenituri weħidhom bit-tfal. L-estimi tal-OECD juru li l-ispejjeż netti li joħorġu mill-but marbuta mal-indukrar tat-tfal jirrappreżentaw it-12 % tad-dħul nett ta’ ġenitur waħdu b’żewġt itfal f’nofs l-Istati Membri li huma disponibbli l-estimi għalihom. Dak l-ammont iqarreb lejn il-benefiċċju nett taċ-ċaqliqa mill-qgħad għal xogħol bid-dħul meta jitqies il-METR għall-ġenituri weħidhom; dan jinvolvi, b’mod ċar, diżinċentiv għax-xogħol – u nasba għall-faqar.

Is-saħħa hija rekwiżit importanti għall-parteċipazzjoni fis-suq tax-xogħol. In-nies li jbatu minn diffikulatjiet kroniċi ta’ saħħa ma jistgħux jipparteċipaw b’suċċess f’xogħol fit-tul[8], jew f’taħriġ bi tħejjija għax-xogħol. Dan japplika l-aktar għal nies f'riskju ta' faqar, li jbatu aktar mill-medja minn kundizzjonijiet ħżiena ta' saħħa u li għandhom inqas aċċess għall-kura medika (Ara t-tabella 2 fl-anness).

Akkomodazzjoni diċenti, stabbli u indipendenti tista’ wkoll tkun kundizzjoni importanti biex wieħed iżomm ix-xogħol. Għalkemm id-dejta dwar min ma għandux akkomodazzjoni u dwar akkomodazzjoni mhux diċenti hija diffiċli biex wieħed jiġborha, hemm xi evidenza li tixhed li dan huwa fenomenu li qed ikber, partikolarment fost l-adulti żgħażagħ, li huma affettwati aktar mill-medja mill-qgħad jew li huma limitati għal kuntratti ta’ xogħol b’terminu temporanju jew fiss. Bosta NGOs fl-UE jindirizzaw il-ħtiġijiet ta’ nies bla akkomodazzjoni, fosthom permezz ta’ appoġġ għal xogħol stabbli. Iżda dawn jirrappurtaw ukoll ċirku vizzjuż fis-sens li appoġġ bħal dan ħafna drabi jibqa’ bla suċċess minħabba nuqqas ta’ aċċess għal akkomodazzjoni diċenti u affordabbli[9].

3. Lejn approċċ ta’ inklużjoni attiva integrata msejjes fuq prinċipji komuni

3.1. Approċċ integrat għal inklużjoni attiva

It-tfassil tal-approċċ integrat

L-analiżi preċedenti tissuġġerixxi li l-inklużjoni attiva tal-persuni esklużi mis-suq tax-xogħol teħtieġ it-tfassil u l-implimentazzjoni ta’ strateġija komprensiva li tgħaqqad, b’mod integrat, appoġġ ta’ dħul adegwat, swieq tax-xogħol inklużivi u aċċess għal servizzi ta’ kwalità. It-tfassil tal-politika għandu jiddefinixxi t-taħlita ġusta tat-tliet partijiet tal-istrateġija ta’ inklużjoni attiva; iqis l-impatt konġunt tagħhom fuq l-integrazzjoni soċjali u ekonomika tal-persuni żvantaġġati u l-interrelazzjonijiet possibbli tagħhom, inkluż is-sinerġiji u l-kompromessi possibbli.

Il-politiki ta’ inklużjoni attiva għandhom jiżguraw konsistenza mal-objettivi li ġejjin: 1) isostnu l-implimentazzjoni tad-drittijiet fundamentali; 2) jippromwovu ugwaljanza bejn is-sessi u opportunitajiet indaqs; 3) jindirizzaw il-kumplessitajiet ta’ żvantaġġi multipli u s-sitwazzjonijiet u l-ħtiġijiet speċifiċi tal-gruppi vulnerabbli varji; 4) itejbu l-koeżjoni territorjali filwaqt li jqisu ċ-ċirkostanzi lokali u reġjonali; u 5) jkunu konsistenti ma’ approċċ li jqis iċ-ċiklu kollu tal-ħajja lejn il-politiki soċjali u tax-xogħol biex dawn ikunu jistgħu jsostnu s-solidarjetà interġenerazzjonali u jwaqqfu t-trażmissjoni interġenerazzjonali tal-faqar.

Biex dan l-approċċ integrat ikun effettiv, hemm bżonn li tissaħħaħ il-koordinazzjoni bejn l-aġenziji u s-servizzi pubbliċi. Barra minn dan, l-awtoritajiet lokali, reġjonali, nazzjonali u tal-UE – bir-rwoli, il-kompetenzi, u l-prijoritajiet partikolari tagħhom – ukoll jeħtieġ isaħħu l-kooperazzjoni tagħhom. Aktar minn hekk, atturi rilevanti oħra, inkluż dawk affettwati mill-faqar u l-esklużjoni soċjali, l-imsieħba soċjali, l-NGOs u dawk li jipprovdu s-servizzi, għandhom jipparteċipaw b’mod attiv fl-iżvilupp, l-implimentazzjoni u l-valutazzjoni tal-istrateġiji.

3.2. Prinċipji komuni għal inklużjoni attiva

Filwaqt li l-politiki ta’ inklużjoni attiva għandhom jirriflettu s-sitwazzjonijiet nazzjonali differenti, l-Istati Membri tal-UE jiffaċċjaw sfidi komuni, kif spjegat fit-tieni taqsima. Għaldaqstant, jidher li hu xieraq li jinkiseb konsensus fil-livell tal-UE dwar serje ta’ prinċipji komuni għall-inklużjoni attiva. Ir-raġuni għal dawn il-prinċipji tħejjiet permezz tar-riżultati tal-konsultazzjonijiet pubbliċi tal-Kummissjoni u tad-diskussjonijiet intensivi mal-Istati Membri, u anki fosthom, fi ħdan il-Kumitat għall-Ħarsien Soċjali u l-kontribuzzjoni attiva tal-Kumitat għax-Xogħol. Dawn il-prinċipji, li huma speċifiċi għal kull waħda mit-tliet partijiet, jistgħu jgħinu lill-Istati Membri fl-istabbiliment u l-implimentazzjoni tal-istrateġiji integrati ta' inklużjoni attiva sabiex tagħmilhom aktar effiċjenti u aktar effettivi. Kif indikat f’Lulju, fl-aġenda soċjali mġedda tagħha, il-Kummissjoni tqis li rakkomandazzjoni dwar inklużjoni attiva tista’ sservi ta’ gwida għall-Istati Membri fl-istabbiliment u l-implimentazzjoni tal-istrateġiji integrati ta’ inklużjoni attiva tagħhom.

3.3. L-implim entazzjoni u l-monitoraġġ tal-prinċipji komuni fil-livell tal-UE

Biex l-implimentazzjoni tal-istrateġiji ta’ inklużjoni attiva tkun suċċess, jeħtieġ li tkun ikkoordinata sew u mmonitorjata fil-livelli nazzjonali tal-UE. Għal dan il-għan, il-Kummissjoni tifraħ bil-ħidma fil-Kumitat għall-Ħarsien Soċjali. Il-Kummissjoni tissuġġerixxi li sal-aħħar tas-sena l-Istati Membri jadottaw il-Konklużjonijiet tal-Kunsill, ibbażati fuq ir-rakkomandazzjoni mehmuża li tiddefinixxi sett ta’ prinċipji komuni. Dawn jistgħu jiffurmaw il-bażi għal koordinazzjoni konġunta u għal monitoraġġ tax-xogħol min-naħa tal-Kummissjoni u l-Istati Membri fi ħdan il-MMK, b'kooperazzjoni mill-qrib bejn il-Kumitat għall-Ħarsien Soċjali u l-Kumitat għax-Xogħol.

Il-progress li jkun sar fl-implimentazzjoni tal-istrateġiji tal-inklużjoni attiva mbagħad għandu jitressaq fir-rapporti Konġunti dwar il-Ħarsien Soċjali u l-Inklużjoni Soċjali kif ukoll fil-qafas tal-Istrateġija ta’ Liżbona. Barra minn hekk, il-Kummissjoni hi lesta li tieħu l-miżuri neċessarji biex ittejjeb jew tistabbilixxi l-indikaturi għall-monitoraġġ kwantitattiv. In-netwerk tal-osservatorji tal-awtoritajiet lokali, li se jkun iffinanzjat mill-programm Progress, se jkun qiegħed ukoll iwassal analiżi tal-iżvilupp u l-implimentazzjoni tal-istrateġiji ta’ inklużjoni attiva fil-livell lokali, kif ukoll jippromwovi tagħlim reċiproku.

[1] Ir-Rakkomandazzjoni tal-Kunsill 92/441/KEE (ĠU L 245, 26.8.1992, p. 46) u r-Rakkomandazzjoni tal-Kunsill 92/442/KEE (ĠU L 245, 26.8.1992, p. 49).

[2] SEC(2008) 1896.

[3] COM(2006) 44; COM(2007) 620.

[4] Il-Konklużjonijiet tal-Kunsill 16139/07 u n-nota ta’ orjentazzjoni tal-SPC dwar l-inklużjoni attiva tat-3 ta’ Lulju 2008.

[5] Hernanz et al. (2004) Take-up of welfare benefits in OECD Countries: a review of the evidence; OECD Social, Employment and migration WP no. 17.

[6] L-istudju Ecorys tal-2008 dwar l-inklużjoni soċjali kkummissjonat mill-Kummissjoni, u Immervoll et al. (2004) Benefit coverage rates and household typologies: scope and limitations of tax-benefit indicators , OECD Social, employment and migration WP, no. 20.

[7] Ix-Xogħol fl-Ewropa 2004, kap. 4.

[8] Ix-Xogħol fl-Ewropa 2005, kap. 5.

[9] Rapport tal-FEANTSA tal-2008 għall-Parlament Ewropew u l-‘Manifesto for social inclusion’ tal-2007.